**Mgr. DK, ulica Neznáma 13, 08001 Prešov**

Mäsospracujúci podnik sk, s. r. o.
Ing. Saláma Jaterničková

Sadlová 1
906 66 Vysoká nad Nízkou

Prešov, 1. 6. 2020

Vážená pani Jaterničková,

na základe ponuky uverejnenej na pracovnom portáli www.profesia.sk sa uchádzam o pozíciu marketingového špecialistu. Vaša spoločnosť ma oslovila svojim kvalitným slovenským sortimentom, ponukou mäsových produktov typických pre Slovensko, ale i tých pre domáci trh menej obvyklých.

Váš inzerát ponúka miesto, kde zamestnanec môže ďalej profesne rásť. Rada by som u Vás nadviazala na svoje skúsenosti s prácou v reklamnej agentúre (Orion, s.r.o), ako aj s tvorbou textov (práca pre Dolnohontiansky Spravodaj).

Som schopná pripraviť texty oživujúce stránky firmy, mám skúsenosti s vytváraním krátkych hesiel, sloganov, ale i scenárov propagačných videí. Dokážem spravovať bežné sociálne siete. V rámci offline marketingu mám skúsenosti s plánovaním eventov i ďalších aktivít.

Ako zamestnanec som flexibilná, ochotná pracovať na mimoriadnych aktivitách i mimo bežnú pracovnú dobu. Považujem sa za kreatívneho človeka, ktorého najviac motivuje, ak má práca zmysel a ak tento zmysel vníma i celý tým. Tak, ako to je cítiť i z Vášho inzerátu.

Som pokročilý užívateľ kancelárskeho balíčku MS Office. Ovládam anglický jazyk a dohovorím sa i po francúzsky. Samozrejmosťou je bezchybná slovenská gramatika.

Ak Vás moja žiadosť o zamestnanie zaujala, veľmi rada ďalšie informácie doplním pri osobnom stretnutí. Za Vašu odpoveď už vopred ďakujem.

S pozdravom

 DK

*V zmysle zákona Zák. č. 18/2018 Z.z. o ochrane osobných údajov v znení neskorších predpisov súhlasím so správou, spracovaním a uchovaním mojich osobných údajov uvedených v životopise, motivačnom liste a iných prílohách pre spoločnosť Berto sk, s.r.o., súvisiacich s hľadaním práce u vás v spoločnosti.
Čestne vyhlasujem, že všetky uvedené informácie sú pravdivé a poskytnutie údajov je dobrovoľné na základe vlastného rozhodnutia. Tieto údaje môžu byť spracované výlučne pre účely nájdenia vhodného zamestnanca a pre účely databázy uchádzačov o zamestnanie vo vašej spoločnosti. Súhlas je daný na dobu určitú po dobu 3 rokov, ktorý je možné kedykoľvek písomne odvolať do lehoty 30 dní.*